આમ, સંખ્યાની દૃષ્ટિએ જોઈએ તો હવે મોદી મંત્રીમંડળની કુલ સંખ્યા ૮૧ની થઈ છે, જે ૧૯૯૮ પછી ડૉ. મનમોહનસિંહની જમ્બો કેબિનેટના ૭૮ની સંખ્યા કરતાં વધારે છે. નિયમ અનુસાર વધુમાં વધુ ૮૨ સભ્યોનું મંત્રીમંડળ હોઈ શકે છે. એકમાત્ર પ્રકાશ જાવડેકરને રાજ્યકક્ષાના મંત્રીમાંથી કેબિનેટ દરજ્જાનું પ્રમોશન મળ્યું છે એટલે રાજકીય વર્તુળોમાં આશ્ચર્ય એ થયું છે કે નવાનવા વિચારો અને પરિણામલક્ષી કામગીરીમાં વડા પ્રધાનને સતત મદદરૂપ થઈ રહેલા મિલનસાર સ્વભાવના પીયૂષ ગોયલને કેબિનેટ દરજ્જો કેમ નહીં? અલબત્ત, રાજકીય વિશ્લેષકોનાં અનુમાન ખોટાં પડ્યાં હોય તેવા બીજા દાખલા પણ છે. ધર્મેન્દ્ર પ્રધાનને બઢતી નથી મળી તથા ૭૫ વર્ષથી વધુ વય ધરાવતાં નજમા હેપતુલ્લા અને કલરાજ મિશ્રને પડતાં નથી મુકાયાં, તે પણ આવા દાખલાઓ જ છે.